Document ID: 32010D0008

KOMISJONI OTSUS,
22. detsember 2009,
millega lükatakse nõukogu direktiivi 2006/112/EÜ artiklist 176 tuleneva käibemaksu mahaarvamise õiguse piirangu tõttu tagasi Austria poolt nõukogu määruse (EMÜ, Euratom) nr 1553/89 artikli 10 alusel ette pandud lahendus käibemaksust laekuvate omavahendite baasi hüvitise arvutamiseks
(teatavaks tehtud numbri K(2009) 10428 all)
(Ainult saksakeelne tekst on autentne)
(2010/8/EL, Euratom)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artikli 10 lõiget 2,
olles konsulteerinud omavahendite nõuandekomiteega
ning arvestades järgmist:
(1)
Käibemaksust laekuvate omavahendite baasi hüvitis põhineb määruse (EMÜ, Euratom) nr 1553/89 artikli 6 lõikel 4, milles on sätestatud, et kui liikmesriik piirab nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (2) artikli 176 põhjal sisendkäibemaksu mahaarvamise õigust või säilitab sellega seonduva erandi, võib käibemaksust laekuvate omavahendite baasi kindlaks määrata nii, nagu ei oleks mahaarvamisõigust piiratud. Seda põhimõtet kohaldatakse ainult ärilisel eesmärgil kasutatavate sõiduautode ja nende kütuse ostmise ning selliste autode liisimise, rentimise, hoolduse ja remondiga seotud kulude suhtes. Austria esitas oma käibemaksust laekuvate omavahendite baasi hüvitise arvutamiseks mitmeosalise lahenduse ettepaneku, mis hõlmab kuut alamkategooriat käsitlevat meetodit.
(2)
Vastavalt määruse (EMÜ, Euratom) nr 1553/89 artikli 13 lõikele 3 uuris omavahendite nõuandekomitee 10. detsembri 2009. aasta koosolekul põhjalikult Austria poolt ette pandud lahendust. Uuring tõi komitees lahenduse ühe alamkategooria suhtes esile erinevaid arvamusi. Kõnealune alamkategooria hõlmab ühtlustatud käibemaksust laekuvate omavahendite baasi hüvitise isikliku kasutuse komponendi arvutamiseks kavandatud meetodit. Omavahendite nõuandekomiteele esitati otsuse eelnõu, millega lükatakse tagasi Austria poolt ette pandud lahenduse kõnealune alamkategooria ja millega komitee nõustus 10. detsembril 2009.
(3)
Isikliku kasutuse komponendi arvutamisel võib tegelike andmete puudumisel kasutada alternatiivseid meetodeid. Selleks et meetodid aitaksid kaasa hüvitise arvutamise ühtlusele, peaksid need põhinema üldiselt heaks kiidetud eeldustel.
(4)
Austria taotleb, et maksustatavad isikud haldaksid tegelikke andmeid ärilisel eesmärgil kasutatavate sõiduautode isikliku kasutuse kohta. Haldusliku lihtsuse huvides esitas Austria aga sellise lahenduse ettepaneku, mille kohaselt kasutatakse isikliku kasutuse arvutamiseks statistilisi üldandmeid, mida kombineeritakse ettevõtjate ühtlustamata tulumaksu arvutamiseks kasutatavate amortisatsiooni käsitlevate eeskirjadega. Kuna ette pandud lahenduse tulemusena oleks isikliku kasutuse komponent teiste liikmesriikide poolt kasutatavast osakaalust oluliselt väiksem, on meetod vastuolus hüvitise arvutamisel nõutava ühtlusega. Austria poolt ette pandud lahendus ettevõtjate soetatud autode isikliku kasutuse osakaalu arvutamise kohta tuleb seega tagasi lükata,
ON VASTU VÕTNUD KÄESOLEVA OTSUSE:
Artikkel 1
Austria poolt ette pandud lahendus ettevõtjate soetatud autode isikliku kasutuse osakaalu arvutamise kohta lükatakse tagasi.
Artikkel 2
Käesolev otsus on adresseeritud Austria Vabariigile.
Brüssel, 22. detsember 2009

Labels: 2
19
8
18
15